Virallinen lehti nro C 320 , 06/11/1999 s. 0097



KIRJALLINEN KYSYMYS E-3966/98 esittäjä(t): Karin Jöns (PSE) komissiolle (4. tammikuuta 1999) Aihe: Maissin tuontia Espanjaan koskevat erityisjärjestelyt Neuvoston asetukset 1799/87(1), 25.6.1987, 3875/92(2), 28.12.92, 3640/93(3), 17.12.1993 sekä komission asetukset 1839/95(4), 26.7.1995 ja 1963/95(5), 9.8.1995 säätävät maissin tuontia Espanjaan USA:sta ja muista yhteisön ulkopuolisista maista. Sen mukaan Espanjan vuosittainen tuontikiintiö on 2 miljoonaa tonnia maissia ja 300 000 tonnia durraa, mistä vähennetään tietty määrä korvaavia tuotteita. Asetuksessa 1799/87 tätä järjestelyä kuvataan kuitenkin "siirtymäkauden toimeksi". Asetusten mukaan tuotu maissi on käytettävä tai jalostettava Espanjassa. Jos markkinoilla ilmenee häiriöitä vietäessä jalostettuja tuotteita muihin jäsenvaltioihin, voidaan periä tasoitustullimaksu. Nämä asetukset antavat Espanjan maissinjalostusteollisuudelle suhteellista etua muiden EU-jäsenvaltioiden vastaavaan teollisuuteen nähden, koska Espanja voi ostaa mainitut määrät edullisten ehtojen mukaisesti samalla, kun se hankkii yhteisön ulkopuolisista maista korkealaatuista maissia, joka soveltuu jalostettavaksi elintarvikkeiksi. 1. Miten komissio määrittää neuvoston asetuksen 1799/87 mukaisen "väliaikaisen toimen" keston? 2. Onko asetuksen 1963/95 voimassaoloaika rajoitettu? 3. Onko komissio samaa mieltä siitä, että asetusten vuoksi sisämarkkinoilla aiheutuu maissinjalostusteollisuuden kilpailun vääristymistä? 4. Jos komissio on samaa mieltä, mitä se aikoo tehdä poistaakseen nämä kilpailun vääristymät? 5. Miten komissio aikoo toteuttaa tehokkaasti sisämarkkinoiden tasoitustullit? Komission jäsenen Franz Fischlerinkomission puolesta antama vastaus (16. helmikuuta 1999) Maissin tuontikiintiö Espanjaan vahvistettiin Euroopan yhteisön ja Yhdysvaltojen välisissä neuvotteluissa. Tavoitteena oli tasoittaa Yhdysvaltojen vientitappioita, joita Yhdysvalloille aiheutui Espanjan liittymisestä Euroopan yhteisöön. Vuonna 1987 tehdyssä alkuperäisessä sopimuksessa määrätään neljän vuoden siirtymäkaudesta. Neuvosto jatkoi sopimusta vielä kolmeksi vuodeksi, minkä jälkeen se sisällytettiin Marrakeshissa vuonna 1994 tehtyihin Maailman kauppajärjestön (WTO) sopimuksiin. 1. Nyt kun maissin tuontikiintiö Espanjaan sisältyy Marrakeshin WTO-sopimukseen, se ei enää ole siirtymätoimenpide, sillä sopimuksessa ei määrätä kiintiön viimeistä soveltamispäivää. 2. Komission asetuksessa (EY) 1839/95, sellaisena kuin se on muutettuna tuontitariffikiintiöiden soveltamista koskevien yksityiskohtaisten sääntöjen Espanjan kohdalla maissin ja durran osalta ja Portugalin kohdalla maissin osalta annetun asetuksen (EY) 1839/95 muuttamisesta 9. elokuuta 1995 annetulla komission asetuksella (EY) 1963/95(6), annetaan yksityiskohtaiset säännöt WTO-sopimuksessa tarkoitetun kiintiön soveltamisesta. Asetuksen voimassaoloaikaa ei siten ole rajoitettu. 3. Jo kiintiötä perustettaessa myönnettiin, että se saattaisi aiheuttaa kilpailun vääristymistä. Siksi asetuksessa säädetään, että tuotu maissi on käytettävä tai jalostettava Espanjassa. Yhteisön lainsäädännössä säädettiin vuoteen 1995 asti mahdollisuudesta periä tasoitustullimaksu, jos maissijalosteista aiheutui häiriöitä markkinoilla. Koska toimenpide ei sovellu EY:n perustamissopimuksen mukaisille yhtenäismarkkinoille, sitä ei sisällytetty asetukseen (EY) 1839/95. Komissio myöntää, että kiintiöstä on taloudellista etua Espanjassa toimiville jalostajille, jotka käyttävät kiintiössä tuotua flinttimaissia. Tähän mennessä ei ole voitu todeta, että kiintiössä tuotua rehumaissia käyttävien jalostajien välinen kilpailu olisi vääristynyt. Rehumaissi, jota käytetään eläinten rehun, tärkkelyksen ja makeutusaineiden valmistuksessa, kattaa yli 90 prosenttia kiintiöidystä viennistä Espanjaan. Flinttimaissin osalta komissio on saanut yhteisön pohjoisosien jalostusteollisuudelta valituksia, jotka liittyvät maissihiutaleiden (corn flakes) valmistuksessa käytettävään flinttimaissiin. 4. Komissio tutkii parhaillaan flinttimaissiin liittyvän ongelman taloudellisia, oikeudellisia ja poliittisia vaikutuksia. Se pyrkii esittämään johtopäätöksensä lähiaikoina. 5. Tasoitustullin soveltaminen jäsenvaltioiden välisessä kaupassa ei sovellu enää EY:n perustamissopimuksessa tarkoitetuille yhtenäismarkkinoille. (1) EYVL L 170, 30.6.1987, s. 1. (2) EYVL L 391, 31.12.1992, s. 1. (3) EYVL L 333, 31.12.1993, s. 13. (4) EYVL L 177, 28.7.1995, s. 4. (5) EYVL L 189, 10.8.1995, s. 22. (6) EYVL L 189, 10.8.1995.